Dzimis Linārs Laucenieks
2024-08-19
1934. gada 19. augustā Madonas apriņķa Bērzaunes pagastā dzimis Linārs Laucenieks - latviešu matemātiķis un astronoms. Pabeidzis Alūksnes 1. Vidusskolu, iestājās LVU Fizikas un matemātikas fakultātē, kuru pabeidza 1959. gadā kā matemātiķis - vidusskolas matemātikas skolotājs. Jau studiju laikā viņš piedalījās zemes mākslīgo pavadoņu novērojumos. Pēc studiju beigšanas L. Laucenieks strādāja par mehāniķi un inženieri jaundibinātajā ZA Elektronikas un skaitļošanas tehnikas institūtā, bet 1963. gadā pārgāja darbā uz LVU Astronomisko observatoriju, kur strādāja par vecāko laborantu. Paralēli Linārs Laucenieks lasījis lekcijas par ESM un programmēšanu LVU un lekcijas augstākajā matemātikā RPI. 1965. gadā viņš iestājās aspirantūrā Ļeņingradā, kuru pabeidza 1969. gadā. 1974. gadā L. Laucenieks aizstāvēja disertāciju un ieguva fizikas un matemātikas zinātņu kandidāta grādu. 1993. gadā ievēlēts par vadošo pētnieku. Piedalījies daudzās konferencēs, publicējis ap 20 zinātnisku darbu par pavadoņu redzamības prognozēšanu un to orbītu noteikšanu, izmantojot moderno skaitļošanas tehniku.
Matemātiķa astronomijai veltītais dzīves loks noslēdzies: Linārs Laucenieks 19.08.1934.–11.05.2005. // Zvaigžņotā Debess: 2005, Rudens, 29. - 30.lpp.
Latvijas Universitātes Astronomiskās observatorijas 100 gadi 100 fotogrāfijās
